ระเบียบสํานักนายกรัฐมนตรี

ว่าด้วยการดําเนินการตามแผนงานหรือโครงการภายใต้พระราชกําหนดให้อํานาจกระทรวงการคลังกู้เงิน

เพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับผลกระทบจากการระบาด

ของโรคติดเชื้อไวรัสโคโรนา 2019 พ.ศ. 2563

พ.ศ. 2563

-------------------------------------

เพื่อให้การดําเนินการตามแผนงานหรือโครงการภายใต้พระราชกําหนดให้อํานาจกระทรวงการคลัง กู้เงินเพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับผลกระทบจากการระบาดของ โรคติดเชื้อไวรัสโคโรนา 2019 พ.ศ. 2563 เป็นไปอย่างรัดกุม มีประสิทธิภาพ คุ้มค่า และ เป็นประโยชน์ในการแก้ไขปัญหา เยียวยา และฟื้นฟูเศรษฐกิจและสังคมที่ได้รับผลกระทบจาก การระบาดของโรคติดเชื้อไวรัสโคโรนา 2019

อาศัยอํานาจตามความในมาตรา 7 วรรคสาม ประกอบกับมาตรา 8 (5) แห่งพระราชกําหนด ห ให้อํานาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับ ผลกระทบจากการระบาดของโรคติดเชื้อไวรัสโคโรนา 2019 พ.ศ. 2563 คณะรัฐมนตรี โดยข้อเสนอแนะของคณะกรรมการกลั่นกรองการใช้จ่ายเงินกู้จึงมีมติเมื่อวันที่ 21 เมษายน พ.ศ. 2563 วางระเบียบไว้ ดังต่อไปนี้ 


ข้อ ๑ ระเบียบนี้เรียกว่า “ระเบียบสํานักนายกรัฐมนตรี ว่าด้วยการดําเนินการตามแผนงาน หรือโครงการภายใต้พระราชกําหนดให้อํานาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. พ.ศ. 2563 พ.ศ. 2563”


ข้อ ๒ ระเบียบนี้ให้ใช้บังคับตั้งแต่วันที่ 21 เมษายน พ.ศ. 2563 เป็นต้นไป 


ข้อ ๓ ในระเบียบ

“พระราชกําหนด” หมายความว่า พระราชกําหนดให้อํานาจกระทรวงการคลังกู้เงินเพื่อแก้ไขปัญหาเยียวยา และฟื้นฟูเศรษฐกิจและสังคม ที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2563

“โครงการ” หมายความว่า แผนงานหรือโครงการที่มีวัตถุประสงค์ตามแผนงาน หรือ โครงการที่กําหนดไว้ในบัญชีท้ายพระราชกําหนด

“แผนงานหรือโครงการที่ 1” หมายความว่า แผนงานหรือโครงการที่มีวัตถุประสงค์ทางการแพทย์และสาธารณสุข เพื่อแก้ไขปัญหาการระบาดของโรคติดเชื้อไวรัสโคโรนา 2019 ตามที่กําหนดไว้ในบัญชีท้ายพระราชกําหนด

“แผนงานหรือโครงการที่ 2” หมายความว่า แผนงานหรือโครงการที่มีวัตถุประสงค์ เพื่อช่วยเหลือ เยียวยา และชดเชยให้กับภาคประชาชน เกษตรกร และผู้ประกอบการซึ่งได้รับผลกระทบ จากสถานการณ์การระบาดของโรคติดเชื้อไวรัสโคโรนา 2019 ตามที่กําหนดไว้ในบัญชีท้ายพระราชกําหนด “แผนงานหรือโครงการที่ 3” หมายความว่า แผนงานหรือโครงการที่มีวัตถุประสงค์เพื่อฟื้นฟู เศรษฐกิจและสังคม ที่ได้รับผลกระทบจากการระบาดของโรคติดเชื้อไวรัสโคโรนา 2019 ตามที่กําหนดไว้ในบัญชีท้ายพระราชกําหนด

“เงินกู้” หมายความว่า เงินที่กระทรวงการคลังโดยอนุมัติคณะรัฐมนตรี กู้ในนามรัฐบาลแห่งราชอาณาจักรไทยตามพระราชกําหนด

“คณะกรรมการ” หมายความว่า คณะกรรมการกลั่นกรองการใช้จ่ายเงินกู้ ตามพระราชกําหนด “หน่วยงานเจ้าของโครงการ” หมายความว่า หน่วยงานของรัฐที่คณะรัฐมนตรีอนุมัติหรือมอบหมายให้ดําเนินโครงการ


ข้อ ๔ ให้นายกรัฐมนตรีรักษาการตามระเบียบนี้


หมวด ๑ บททั่วไป

-----------------------------


ข้อ ๕ การดําเนินโครงการ ไม่ว่าจะเป็นการเสนอโครงการ การจัดสรรเงินกู้ การเบิกจ่ายเงินกู้ และการรายงานผลการดําเนินโครงการ ให้ดําเนินการรับส่งข้อมูลผ่านระบบเทคโนโลยีสารสนเทศ และให้มีการจัดส่งข้อมูลให้หน่วยงานที่เกี่ยวข้องด้วย


ข้อ ๖ ให้สํานักงบประมาณจัดสรรเงินกู้ตามวงเงินกู้ที่คณะรัฐมนตรีอนุมัติ รวมทั้งกําหนดหลักเกณฑ์หรือวิธีปฏิบัติที่เกี่ยวข้อง


ข้อ ๗ ให้กรมบัญชีกลางรับฝากเงินกู้ไว้ในบัญชีเงินฝากกระทรวงการคลัง และจัดทําระบบบัญชีระบบการเบิกจ่ายเงินกู้สําหรับโครงการ รวมทั้งกําหนดหลักเกณฑ์ หรือวิธีปฏิบัติที่เกี่ยวข้อง 


ข้อ ๘ ให้สํานักงานบริหารหนี้สาธารณะจัดหาเงินกู้และดําเนินการกู้เงินสําหรับโครงการเปิดบัญชีและนําฝากเงินกู้ไว้ในบัญชี จัดทําระบบบริหารเงินสด และรายงานสถานะเงินกู้ รวมทั้งกําหนดหลักเกณฑ์หรือวิธีปฏิบัติที่เกี่ยวข้อง


ข้อ ๙ การประชุมคณะกรรมการต้องมีกรรมการมาประชุมไม่น้อยกว่ากึ่งหนึ่ง จึงจะถือว่าเป็นองค์ประชุม


ข้อ ๑๐ ในกรณีที่มีปัญหาเกี่ยวกับการปฏิบัติตามระเบียบนี้ ให้เสนอคณะรัฐมนตรีวินิจฉัย และเมื่อคณะรัฐมนตรีมีมติเป็นประการใดแล้วให้หน่วยงานที่เกี่ยวข้องดําเนินการให้เป็นไปตามนั้น


หมวด ๒ การเสนอ การพิจารณากลั่นกรอง และการอนุมัติโครงการ

---------------------------------


ข้อ ๑๑ ในการเสนอโครงการเพื่อขอใช้จ่ายเงินกู้ภายใต้วงเงินในแผนงานหรือโครงการที่ 1และแผนงานหรือโครงการที่ 2 ให้หน่วยงานของรัฐดําเนินการ ดังต่อไปนี้ 

(1) กรณีเป็นโครงการที่ขอใช้จ่ายเงินภายใต้วงเงินในแผนงานหรือโครงการที่ 1 ให้หน่วยงานของรัฐโดยความเห็นชอบของรัฐมนตรีเจ้าสังกัดจัดทํารายละเอียดโครงการเสนอต่อกระทรวงสาธารณสุข เพื่อรวบรวมและจัดทําความเห็น ก่อนเสนอคณะกรรมการพิจารณา

(2) กรณีเป็นโครงการที่ขอใช้จ่ายเงินกู้ภายใต้วงเงินในแผนงานหรือโครงการที่ 2 ให้หน่วยงานของรัฐโดยความเห็นชอบของรัฐมนตรีเจ้าสังกัดจัดทํารายละเอียดโครงการเสนอต่อกระทรวงการคลัง เพื่อรวบรวมและจัดทําความเห็น ก่อนเสนอคณะกรรมการพิจารณา 

ในการจัดทําความเห็นตามวรรคหนึ่ง (1) และ (2) ให้กระทรวงสาธารณสุข หรือกระทรวงการคลัง แล้วแต่กรณี พิจารณาความสอดคล้องของโครงการตามวัตถุประสงค์ของแผนงานหรือโครงการที่ 1 หรือแผนงานหรือโครงการที่ 2 แล้วแต่กรณี และให้กระทรวงสาธารณสุขหรือกระทรวงการคลังนําส่งความเห็นพร้อมทั้งรายละเอียดโครงการของหน่วยงานของรัฐ เสนอต่อคณะกรรมการเพื่อพิจารณาภายใน 10 วัน นับแต่วันที่ได้รับข้อเสนอจากหน่วยงานของรัฐ ซึ่งมีรายละเอียดข้อมูลครบถ้วน ทั้งนี้ หากพ้นกําหนดเวลาดังกล่าว ให้ถือว่ากระทรวงสาธารณสุข หรือกระทรวงการคลังเห็นชอบกับโครงการของหน่วยงานของรัฐ และให้หน่วยงานของรัฐ เสนอคณะกรรมการพิจารณาต่อไป


ข้อ ๑๒ ในการเสนอโครงการเพื่อขอใช้จ่ายเงินกู้ภายใต้วงเงินในแผนงานหรือโครงการที่ 3 ให้สํานักงานสภาพัฒนาการเศรษฐกิจและสังคมแห่งชาติจัดทํากรอบนโยบายการฟื้นฟูเศรษฐกิจและสังคมของประเทศในด้านต่าง ๆ เสนอต่อคณะกรรมการเพื่อพิจารณา และนําเสนอคณะรัฐมนตรีให้ความเห็นชอบ 

เมื่อคณะรัฐมนตรีให้ความเห็นชอบตามวรรคหนึ่งแล้ว ในการเสนอโครงการ เพื่อขอใช้จ่ายเงินกู้ภายใต้ วงเงินในแผนงานหรือโครงการที่ 3 ให้หน่วยงานของรัฐโดยความเห็นชอบของรัฐมนตรีเจ้าสังกัดจัดทํารายละเอียดโครงการที่มีความสอดคล้องกับกรอบนโยบายการฟื้นฟูเศรษฐกิจและสังคมของประเทศเสนอสํานักงานสภาพัฒนาการเศรษฐกิจและสังคมแห่งชาติ เพื่อรวบรวมและจัดทําความเห็น แล้วเสนอคณะกรรมการพิจารณาภายใน 10 นับแต่วันที่ได้รับข้อเสนอจากหน่วยงานของรัฐซึ่งรายระเอียดข้อมูลครบถ้วน ทั้งนี้ หากพ้นกําหนดเวลาดังกล่าว ให้สํานักงานสภาพัฒนาการเศรษฐกิจและสังคมแห่งชาติเสนอโครงการต่อคณะกรรมการเพื่อพิจารณาต่อไป


ข้อ ๑๓ โครงการที่หน่วยงานของรัฐเสนอให้คณะกรรมการเพื่อพิจารณากลั่นกรองโครงการ ตามข้อ 11 และข้อ 12 ต้องมีลักษณะ ดังต่อไปนี้ 

(1) เป็นโครงการที่มีวัตถุประสงค์สอดคล้องกับแผนงานหรือโครงการตามที่กําหนดไว้ในบัญชีท้ายพระราชกําหนด

(2) เป็นโครงการที่มีความจําเป็นเร่งด่วนที่ต้องใช้จ่ายหรือก่อหนี้ผูกพันโดยเร็วแต่ไม่ได้รับจัดสรรงบประมาณ หรือได้รับจัดสรรงบประมาณไว้แล้วแต่มีจํานวนไม่เพียงพอ

(3) เป็นโครงการที่มีความพร้อม สามารถดําเนินการได้ทันทีภายหลังจากที่ได้รับอนุมัติโครงการจากคณะรัฐมนตรี

(4) เป็นโครงการที่มีความคุ้มค่าในการดําเนินงานและก่อให้เกิดประโยชน์ทางเศรษฐกิจหรือ สังคมตามวัตถุประสงค์ที่กําหนดไว้ในบัญชีท้ายพระราชกําหนด 

(5) ลักษณะอื่นใดตามที่คณะกรรมการกําหนด 

ทั้งนี้ การจัดทํารายละเอียดโครงการตามวรรคหนึ่ง ให้เป็นไปตามหลักเกณฑ์ และวิธีการที่คณะกรรมการกําหนด


ข้อ ๑๔ ในการพิจารณากลั่นกรองข้อเสนอโครงการตามระเบียบนี้ ให้คณะกรรมการพิจารณากําหนดวงเงินโครงการที่เหมาะสมที่จะใช้จ่ายจากเงินกู้ก่อนเสนอคณะรัฐมนตรีพิจารณาอนุมัติ

ให้ดําเนินโครงการเมื่อคณะรัฐมนตรีอนุมัติให้ดําเนินโครงการแล้ว ในกรณีที่ โครงการใดต้องดําเนินการตามขั้นตอนของกฎหมายและระเบียบใด ให้หน่วยงานเจ้าของโครงการดําเนินการ ตามขั้นตอนของกฎหมายและระเบียบที่เกี่ยวข้อง


หมวด ๓ การดําเนินโครงการ

-------------------------


ข้อ ๑๕ เมื่อคณะรัฐมนตรีอนุมัติให้ดําเนินโครงการแล้ว ให้ 

(1) สํานักงบประมาณจัดสรรเงินกู้ตามวงเงินกู้ที่คณะรัฐมนตรีอนุมัติ 

(2) สํานักงานบริหารหนี้สาธารณะดําเนินการกู้เงินเพื่อใช้จ่ายสําหรับโครงการ

(3) หน่วยงานเจ้าของโครงการจัดส่งประมาณการการเบิกจ่ายเงินกู้เป็นรายเดือนให้แก่ สํานักงานบริหารหนี้สาธารณะเพื่อประกอบการจัดหาเงินกู้


ข้อ ๑๖ การดําเนินโครงการในส่วนที่เกี่ยวกับการพัสดุ ให้หน่วยงานเจ้าของโครงการปฏิบัติภายใต้บังคับของกฎหมายว่าด้วยการจัดซื้อจัดจ้างและการบริหารพัสดุภาครัฐ หรือตามกฎหมาย ระเบียบ หรือข้อบังคับของหน่วยงานเจ้าของโครงการ แล้วแต่กรณี


ข้อ ๑๗ ให้หน่วยงานเจ้าของโครงการสามารถเริ่มดําเนินโครงการในส่วนที่เกี่ยวกับการพัสดุ ได้ทันทีหลังจากที่คณะรัฐมนตรีอนุมัติให้ดําเนินโครงการ แต่จะใช้จ่ายหรือก่อหนี้ผูกพันได้ต่อเมื่อได้รับ การจัดสรรเงินกู้จากสํานักงบประมาณแล้ว


ข้อ ๑๘ ในกรณีที่หน่วยงานเจ้าของโครงการประสงค์จะขอโอนหรือเปลี่ยนแปลงรายละเอียดของโครงการ ให้หน่วยงานเจ้าของโครงการโดยความเห็นชอบของรัฐมนตรีเจ้าสังกัด เสนอคําขอการโอน หรือเปลี่ยนแปลงรายละเอียดของโครงการ พร้อมเหตุผลความจําเป็น ต่อคณะกรรมการพิจารณา ก่อนเสนอขออนุมัติต่อคณะรัฐมนตรี ทั้งนี้ ตามหลักเกณฑ์ วิธีการ และเงื่อนไขที่คณะกรรมการกําหนด 


ข้อ ๑๙ เมื่อหน่วยงานเจ้าของโครงการได้ดําเนินโครงการเสร็จสิ้นแล้ว หรือไม่สามารถดําเนิน โครงการได้ไม่ว่ากรณีใด ๆ หากมีเงินเหลือจ่ายของโครงการนั้น ให้หน่วยงานเจ้าของโครงการรายงาน เงินกู้เหลือจ่ายให้สํานักงานบริหารหนี้สาธารณะทราบ และให้หน่วยงานเจ้าของโครงการส่งคืนเงินเหลือจ่าย เข้าบัญชีตามข้อ 20 


หมวด ๔ การเก็บรักษาเงินกู้และการเบิกจ่ายเงินกู้

---------------------------------------


ข้อ ๒๐ ให้สํานักงานบริหารหนี้สาธารณะนําเงินกู้ฝากบัญชีเงินฝากกระทรวงการคลังชื่อบัญชี “เงินกู้ตามพระราชกําหนดกู้เงินเพื่อแก้ไขปัญหา COVID-19”

เมื่อหน่วยงานเจ้าของโครงการดําเนินโครงการเสร็จสิ้นครบทุกโครงการแล้ว หรือไม่มีความจําเป็นที่จะต้องใช้จ่ายเงินกู้ตามโครงการอีก ให้สํานักงานบริหารหนี้สาธารณะนําเงินกู้ ที่เหลือในบัญชี ตามวรรคหนึ่งส่งคืนคลังและปิดบัญชีดังกล่าว


ข้อ ๒๑ การเบิกจ่ายเงินกู้เพื่อเป็นค่าใช้จ่ายของโครงการ ให้หน่วยงานเจ้าของโครงการปฏิบัติ ตามระเบียบการเบิกจ่ายเงินของทางราชการ และหลักเกณฑ์หรือวิธีปฏิบัติ ที่กระทรวงการคลังกําหนด


หมวด ๕ การติดตามประเมินผล และการรายงานผลการใช้จ่ายเงินกู้

---------------------------------


ข้อ ๒๒ การติดตามประเมินผลการดําเนินโครงการ และการรายงานผลการใช้จ่ายเงินกู้ตามพระราชกําหนด ให้เป็นไปตามหลักเกณฑ์และวิธีการที่รัฐมนตรีว่าการกระทรวงการคลังกําหนดโดยความเห็นชอบของคณะรัฐมนตรี ทั้งนี้ ตามมาตรา 58 แห่งพระราชบัญญัติวินัยการเงินการคลังของรัฐ พ.ศ. 2561


หมวด ๖ การใช้วงเงินกู้สําหรับรายการเงินสํารองจ่าย

------------------------------


ข้อ ๒๓ ในกรณีที่หน่วยงานเจ้าของโครงการมีความจําเป็นต้องใช้เงินกู้ ในรายการเงินสํารองจ่าย ตามที่คณะกรรมการได้กําหนดวงเงินไว้ ให้หน่วยงานเจ้าของโครงการ โดยความเห็นชอบของรัฐมนตรี เจ้าสังกัด เสนอคําขอใช้เงินกู้พร้อมแสดงเหตุผลความจําเป็น ต่อคณะกรรมการพิจารณากลั่นกรอง และเสนอความเห็น ก่อนเสนอขออนุมัติต่อคณะรัฐมนตรีต่อไป


ผู้มีอํานาจลงนาม -                                                                                                                                                   ประกาศ ณ วันที่ 21 เมษายน พ.ศ. 2563

 

                                                                                                                                                           พลเอก ประยุทธ์ จันทร์โอชา

                                                                                                                                                                      นายกรัฐมนตรี